b'\n_START_ARTICLE_\nEnglantilaiset\n_START_SECTION_\nHistoria\n_START_PARAGRAPH_\nTermi\xc3\xa4 "englantilaiset" ei k\xc3\xa4ytetty Englannin varhaisimmista asukkaista. Ensimm\xc3\xa4iset asukkaat olivat mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6it\xc3\xa4, jotka saapuivat Britteinsaarille paleoliittisella kaudella. My\xc3\xb6hemmin saarelle tuli kelttej\xc3\xa4 (brittej\xc3\xa4) ja roomalaisia. Ensimm\xc3\xa4iset englantilaisiksi kutsutut olivat anglosaksit, jotka k\xc3\xa4sittiv\xc3\xa4t kaksi germaani-heimoa, anglit ja saksit. Tiett\xc3\xa4v\xc3\xa4sti he saapuivat Englantiin Saksan pohjois- ja Tanskan etel\xc3\xa4osista, kun roomalaiset olivat l\xc3\xa4hteneet Britanniasta 400-luvulla. Anglosaksit syrj\xc3\xa4yttiv\xc3\xa4t kulttuurillisesti roomalaisten aikana englannissa asuneet keltit ja roomalais-brittil\xc3\xa4iset, jotka olivat p\xc3\xa4\xc3\xa4s\xc3\xa4\xc3\xa4nt\xc3\xb6isesti roomalaistuneita kelttej\xc3\xa4, poikkeuksena Cornwall, joka ei tuona aikana merkitt\xc3\xa4viss\xc3\xa4 m\xc3\xa4\xc3\xa4rin englantilaistunut. Anglosaksit jakoivat Englannin useisiin pieniin kuningaskuntiin, joiden nimet n\xc3\xa4kyv\xc3\xa4t edelleen Englannin maakunnissa._NEWLINE_Tanskalaiset viikingit alkoivat ry\xc3\xb6stell\xc3\xa4 Englannin rannikkoa 800-luvulla ja heit\xc3\xa4 seurasivat suuri joukko tanskalaisia siirtolaisia. Aluksi viikingit eliv\xc3\xa4t englantilaisista erill\xc3\xa4\xc3\xa4n. Alfred Suuri otti k\xc3\xa4ytt\xc3\xb6\xc3\xb6n Danelagenin, joka jakoi Englannin Tanskan ja anglosaksien kesken. Alfredin seuraajat voittivat useita taisteluita tanskalaisia vastaan jolloin suuri osa Tanskalaisten alueista Englannissa saatiin takaisin. Tanskalaiset sulautuivat englantilaisiin, mutta j\xc3\xa4ttiv\xc3\xa4t j\xc3\xa4lkens\xc3\xa4 englannin kieleen. Sanoilla dream, take, they ja them on muinaisnorjalainen alkuper\xc3\xa4. _NEWLINE_Englanti ei yhdistynyt yhden vallan alle ennen 1000-lukua. Aluksi monet anglosaksien kuningaskunnat yhdistyiv\xc3\xa4t seitsem\xc3\xa4ksi suuremmaksi kuningaskunnaksi joista vahvimmat olivat Mercia ja Wessex. N\xc3\xa4m\xc3\xa4 anglosaksiset kuningaskunnat alkoivat yhdenty\xc3\xa4 kun ne yhdistiv\xc3\xa4t voimansa puolustautuakseen viikinkej\xc3\xa4 vastaan. Englannin valtio syntyi vuonna 937 Wessexin kuninkaan Athelstanin valtakaudella. 1066 tapahtui normannivalloitus ja normannit korvasivat anglosaksien yl\xc3\xa4luokan. Normannien valtakausi kesti vuoteen 1154 jonka j\xc3\xa4lkeen normannit sulautuivat englannin v\xc3\xa4est\xc3\xb6\xc3\xb6n. Normannivalloituksen j\xc3\xa4lkeen ei Englantia ole t\xc3\xa4h\xc3\xa4n menness\xc3\xa4 valloitettu.\n_START_SECTION_\nLevinneisyys\n_START_PARAGRAPH_\nKoska englantilaiset muuttivat suurin joukoin Englannin entisiin siirtomaihin, he ovat levinneet maantieteellisesti laajalle alueelle. Monet ovat my\xc3\xb6s muuttaneet Yhdistyneen kuningaskunnan muille alueille kuten Skotlantiin ja Walesiin. Brittil\xc3\xa4isiss\xc3\xa4 v\xc3\xa4est\xc3\xb6nlaskennoissa ei ole kysytty etnisten englantilaisten m\xc3\xa4\xc3\xa4r\xc3\xa4\xc3\xa4, mutta 8,08\xc2\xa0% Skotlannin, 20\xc2\xa0% Walesin ja 3,66\xc2\xa0% Pohjois-Irlannin v\xc3\xa4est\xc3\xb6st\xc3\xa4 on syntynyt Englannissa. Irlanti ei kysy v\xc3\xa4est\xc3\xb6nlaskennoissaan asukkaidensa etnisyytt\xc3\xa4, mutta maassa asuu noin 200\xc2\xa0000 Englannissa tai Walesissa syntynytt\xc3\xa4. Suuria siirtolaisv\xc3\xa4est\xc3\xb6j\xc3\xa4 asuu entisist\xc3\xa4 siirtomaista Yhdysvalloissa, Kanadassa, Australiassa, Uudessa-Seelannissa sek\xc3\xa4 Etel\xc3\xa4-Afrikassa. Yhdysvaltojen vuoden 2001 v\xc3\xa4est\xc3\xb6nlaskennan mukaan maassa asui 24\xc2\xa0509\xc2\xa0692 englantilaistaustaista ja 1\xc2\xa0035\xc2\xa0133 ilmoitti etniseksi taustakseen \xe2\x80\x9dbritti\xe2\x80\x9d. Viel\xc3\xa4 vuoden 1980 v\xc3\xa4est\xc3\xb6nlaskennassa englantilaisiksi ilmoittautui 50 miljoonaa henkil\xc3\xb6\xc3\xa4. Australiassa englantilaisia oli vuonna 2006 6\xc2\xa0298\xc2\xa0945 henkil\xc3\xb6\xc3\xa4 ja Uudessa-Seelannissa 1\xc2\xa0425\xc2\xa0559. Afrikassa asuu arvioiden mukaan noin kaksi miljoonaa englantilaistaustaista.\n_START_SECTION_\nKulttuuri\n_START_PARAGRAPH_\nEnglantilainen kulttuuri erottuu selv\xc3\xa4sti muista Britannian kulttuureista. Englantilainen mytologia kertoo paljolti anglosaksien ajoista, tunnettuja n\xc3\xa4ist\xc3\xa4 ovat esimerkiksi Robin Hood ja kuningas Arthur, joista j\xc3\xa4lkimm\xc3\xa4inen on tosin kelttil\xc3\xa4ist\xc3\xa4 perua. Vappu on t\xc3\xa4rke\xc3\xa4 juhla ja etenkin maaseudulla ihmiset kokoontuvat tuolloin juhlimaan  kes\xc3\xa4n alkua. Englantilaiseen kulttuuriin kuuluu erottamattomana osana urheilu, etenkin jalkapallo, kriketti ja rugby. Englantilaisten symbolina pidet\xc3\xa4\xc3\xa4n Englannin lippua (Pyh\xc3\xa4n Yrj\xc3\xb6n risti) joka tuli k\xc3\xa4ytt\xc3\xb6\xc3\xb6n ristiretkien j\xc3\xa4lkeen. Englannin vaakunan kolme leijonaa periytyv\xc3\xa4t normannien valtakauden ajalta. Muita englantilaisten symboleja ovat tammi ja Tudor-ruusu. Suosittuja englantilaisia lauluja ovat Rule, Britannia!, Land of Hope and Glory ja God Save the Queen.'